Birkebeinerrennet
Store norske leksikon,Sport og spill,Skisport,Langrenn
Birkebeinerrennet er et turrenn på ski fra Rena i Østerdalen og over fjellet til Lillehammer i Gudbrandsdalen. Tidligere vekslet start og innkomst hvert år mellom stedene.
Rennet er 54 km langt, hvorav 20 km i fjellterreng, høydeforskjellen er 660 meter og samlet stigning er 950 meter. Rennet ble første gang arrangert i 1932 med start fra Rena, senere hvert år unntatt 1941–1945, 1948 og 2007, siste gang avbrutt etter start på grunn av sterk vind på fjellet. Det har hatt kvinneklasser fra 1976. Etter 2000 deltar vel 10 000 løpere årlig, i 2020 er grensen for påmeldte satt ved 17 000.Løperne bærer en pakning på 3,5 kg (tidligere 5,5 kg) og går i klassisk stil. Både menn og kvinner er inndelt i femårige aldersklasser fra klassen 16–19 år til klassen over 85 år, samt eliteklasse. Opprinnelig var det fellesstart i hver klasse, fra 2005 puljestart (5 minutters intervall) med seeding etter tidligere oppnådde resultater uavhengig av alder, eliteklassene først. Løpere over 70 år (kvinner 65 år) og funksjonshemmede starter likevel 30 minutter før eliteløperne.Løyperekordene (per 2019) innehas av Petter Eliassen (2.19.28 i 2015) og Therese Johaug (2.41.46 i 2015). Erling Jevne med syv seiere og Anita Moen med fem er de mestvinnende løperne.Birkebeinermerket i sølv tildeles dem som går under maksimaltiden. Den beregnes klassevis ved å legge 25 prosent til gjennomsnittstiden for de fem beste i klassen. For hver femte gang man klarer maksimaltiden, får man en ny premie, blant annet gullmerke etter fem ganger. Birkebeinerstatuetten i sølv oppnås etter ti ganger og statuetten i gull etter tjue ganger. I 2002 inngikk rennet som siste konkurranse i verdenscupen, og vinnere i verdenscupklassen (uten pakning) var Thomas Alsgaard og Anita Moen Guidot.I forbindelse med hovedrennet blir det dagen før også arrangert FredagsBirken (uten merkekrav) og StafettBirken (for lag, strekningen delt i fire etapper). Helgen før arrangeres HalvBirken (28 km) og UngdomsBirken (15 km) fra Sjusjøen til Lillehammer. Navn Navnet på rennet er hentet fra beretningen om birkebeinerne Torstein Skevla og Skjervald Skrukka, som under borgerkrigen mot baglerne vinteren 1206 brakte den to år gamle kongssønnen Håkon Håkonsson i sikkerhet ved å gå på ski over fjellet til Østerdalen. Eksterne lenker skisport langrenn Litteratur Thor Gotaas: Birken – Historien om det seige slitet.